5 Nako nngwe moaposetoloi Petere o ne a botsa Jesu jaana: “Re tlogetse dilo tsotlhe ra go sala morago; tota re tla bona eng?” (Math. 19:27) Jesu ga a ka a kgala Petere, go na le moo, o ne a bolelela barutwa ba gagwe gore ba tla segofadiwa ka gonne ba ile ba intsha setlhabelo. Baaposetoloi ba ba ikanyegang le ba bangwe ba tla busa le Jesu kwa legodimong. Tota le gone jaanong ba a segofadiwa. Jesu o ne a re: “Mongwe le mongwe yo o tlogetseng matlo kgotsa bomorwarraagwe kgotsa bomorwadiarraagwe kgotsa rraagwe kgotsa mmaagwe kgotsa bana kgotsa masimo ka ntlha ya leina la me o tla amogela go menagane gantsi e bile o tla rua botshelo jo bo sa khutleng.” (Math. 19:29) Barutwa ba gagwe ba ne ba tla segofadiwa ka dilo di le dintsi thata go feta tse ba di tlogetseng. Borre, bommè, bomorwarre, bomorwadiarre le bana ba re nang le bone mo phuthegong, ba botoka thata go gaisa sepe fela se re se tlogetseng gore re kgone go direla Modimo.